b'\n_START_ARTICLE_\nHeinrich G\xc3\xa4rtner\n_START_SECTION_\nBiografia\n_START_PARAGRAPH_\nVa n\xc3\xa9ixer a Radautz (actualment R\xc4\x83d\xc4\x83u\xc8\x9bi, Romania) quan encara pertanyia a l\'Imperi austrohongar\xc3\xa8s en el si d\'una fam\xc3\xadlia de jueus alemanys. Es va iniciar en la fotografia a Berl\xc3\xadn, on des del 1910 fou aprenent de fot\xc3\xb2graf de retrats. El 1912 es va iniciar com a assistent de c\xc3\xa0mera i des de 1915 com a operador de c\xc3\xa0mera en la ind\xc3\xbastria alemanya del cinema mut. Entre 1917 i 1918 va treballar com a cineasta al servei de l\'ex\xc3\xa8rcit austro-hongar\xc3\xa8s en la cobertura de combats durant la Primera Guerra Mundial. Despr\xc3\xa9s de la guerra es va establir a Berl\xc3\xadn i es dedic\xc3\xa0 novament a la direcci\xc3\xb3 de fotografia a pel\xc2\xb7l\xc3\xadcules de llargmetratge. Des de 1923 treball\xc3\xa0 regularment amb el director Richard Eichberg._NEWLINE_La seva ascend\xc3\xa8ncia jueva va provocar que a l\'arribada d\'Adolf Hitler al poder hagu\xc3\xa9s d\'exiliar-se. El 1934 es va establir a Espanya, on va continuar la seva carrera com a cineasta, dedicant-se essencialment a la direcci\xc3\xb3 de curtmetratges. L\'esclat de la guerra civil espanyola el va sorprendre a Sevilla, on fou detingut per les autoritats revoltades a petici\xc3\xb3 del c\xc3\xb2nsol del Tercer Reich. Per evitar ser extradit es va refugiar a Portugal. Despr\xc3\xa9s de la vict\xc3\xb2ria franquista fou autoritzar a tornar a Espanya per treballar en el cinema. En 1938 va fer alguns documentals sobre la guerra civil i des de 1939 es va dedicar a la producci\xc3\xb3 de pel\xc2\xb7l\xc3\xadcules, treballant principalment per als directors Flori\xc3\xa1n Rey i Ladislao Vajda. Fou aleshores quan comen\xc3\xa7\xc3\xa0 a utilitzar el seu nom castellanitzat com  Enrique Guerner utilitzant tamb\xc3\xa9 com a segon cognom "Kolb" segons els costums espanyols._NEWLINE_Al llarg de la seva carrera assol\xc3\xad un paper influent en el cinema espanyol, introduint elements del corrent de l\'expressionisme alemany que va influir en altres operadors de c\xc3\xa0mera com  Alfredo Fraile, Jos\xc3\xa9 F. Aguayo o Cecilio Paniagua._NEWLINE_G\xc3\xa4rtner, que va assumir la ciutadania espanyola, tamb\xc3\xa9 treball\xc3\xa0 a Portugal i a Su\xc3\xafssa, sota la direcci\xc3\xb3 de Ladislao Vajda en obrrs com Es geschah am hellichten Tag, amb Heinz R\xc3\xbchmann i Gert Frobe, i al melodrama Die Schatten werden l\xc3\xa4nger, amb Hansj\xc3\xb6rg Felmy, Luise Ullrich i Barbara R\xc3\xbctting.'